In nomine Domini, ego Hugo, Senonensis archiepiscopus, notum fieri volo omnibus fidei catholicæ professoribus quia Gilo, miles, in extremis agens; dimisit ecclesiæ Sancti-Johannis medietatem decimæ quam habebat ultra fluvium Ionem, tam in terris quam in vineis, a burgo Sancti-Mauricii usque ad Sanctum-Baudum et Sanctum-Martinum. Hoc vero donum Hugo Monachus, ad quem hereditario jure pertinebat, primo contradixit; sed, volente Deo, postea facta pacis compositione, concessit atque laudavit. Laudavit et insuper Salo, vicecomes, de cujus feodo erat. Huic laudationi interfuerunt: Willelmus, archidiaconus; Matheus, precentor; Fromundus, capellanus; Salo de Danjone. Ut ergo hoc donum ratum firmumque habeatur semper; apicibus assignatum, sigilli nostri impressione muniri precipimus, ne forte, labente annorum curriculo, favilla oblivionis possit consumi.